khistorydata/jeongjo-sjw-relations huggingface dataset:
정조 14년 · 목
敎曰江界一區關防之所重始無論其爲民與國所係尤爲重焉以今邑弊民勢如不擇其牧守民何聊生今番差除出於拔例特簡固知其恢恢若不自巡營隨事相助該倅雖欲盡心任怨得乎此意知悉事下諭于箕伯而守令雖得人一府之內旣有十鎭將其所侵漁而困督於管下土卒之弊若不痛禁則土卒亦邑民民戶之復舊富實何可期必乎列鎭之中亦豈無善治之類而因此殘況欲售肥己則受弊之苦倍甚於邑倅今於爲本府宵旰憂勤之時只事留意於邑倅而不責邊將之能否何異於祛弊生弊以此意下諭于平安兵使此兵使出自近列奉公之誠宜倍他人考績正當其時不治之邊將無論江界地方與他地方各別考察殿與最間一從實績至於江界諸鎭別加探察不堪任者摘發論勘以謝顑頷無告之情僅可成樣者十分鞭榮觀來頭勤慢處之最善治者亦卽狀聞兵使則新到任廣張耳目之際反爲弊端道伯邑倅必皆有領略而聞知者與之相議期有別諭之實效外此該各鎭永久蘇弊之方亦令道帥臣邑倅知悉事一體下諭于箕伯及兵使該府使處
정조 14년 · 강
召見廣州府尹洪聖淵兔城僉使李勉兢于熙政堂
정조 14년 · 목
辭陛故也○予謂勉兢曰黃樟一疏可謂前古所未有之事也爾之橫罹姑捨勿論洪秉聖所遭尤極罔測挾雜逞私從古何限而亦豈有如黃樟疏之深刻無據者乎予於日前筵中與大臣亦有所酬酢而先朝五十年疏箚盡爲考閱曾無似此章奏今日世道何至於此乎若此不已則其勢將擧一世無完人而後已是豈我朝重熙累洽祈天永命之四百年家法乎抉摘字句構成罪案而末乃自出註脚必欲驅人於不測之科寧有如許爻象乎予則曰不當如是看處如是看解者其罪尤有重焉非不知嚴加處分以整頹俗而特爲調停之策姑施薄勘而止矣今此縷縷下敎者蓋爲世道深憂也予於爾及洪秉聖素不識爲何狀人寧有扶抑而然也非不欲敦迫使之出仕而姑令外補者寔出調停兼爲西路民事而然也俄下傳敎想已見之必須彈竭善做也
정조 14년 · 강
考下抄啓文臣兩朔親試試券仍命抄啓文臣沈能廸拿問金羲淳等重推閣臣李晚秀推考
정조 14년 · 목
去五月朔親試御題擬唐閻立德進封禪圖表當朔親試御題擬周群臣賀於游歌卷阿之日召康公以顒顒卬卬如圭如璋令聞令望豈弟君子四方爲綱之章進于王表命在家製進五月朔親試守門將李基慶副司果宋祥濂丁若鏞尹永僖兪漢㝢外三下同等當朔親試副司果宋祥濂三下居首○承旨徐瀅修啓言親試應製事體何等謹嚴而抄啓文官沈能廸試券封內外俱不書臣字職名亦不書塡其所顚錯不可但以疏忽論入直閣臣之矇然捧入大是不察從重推考沈能廸所當重勘何以爲之乎允之敎以沈能廸令該府拿問捧口招○內閣啓言親試試券中副司果金羲淳秘封不書製進字假守門將尹寅基試券字畵多有潦草假守門將李東冕職銜書以副司正莫重應製文字有此大段違錯俱極駭然請當該三文臣從重推考允之敎以此啓辭無異衝脇而拜爾亦推考
정조 14년 · 강
命壯勇營前兵房柳孝源仍任
정조 14년 · 목
總戎中軍以孝源擬入故批下矣尋敎曰壯勇營兵房差代之人乏少前兵房柳孝源仍任總戎中軍更爲擬入
정조 14년 · 강
命時囚鄭大容等草記勘放
정조 14년 · 목
該府啓言廣州前府尹鄭大容原情以爲獻陵碑閣修改時所入撑拄木猝難求得以境內所泊船帆竹副急進排矣役所未諳來頭之還下要爲目前之需用尺寸餘剩從便裁斷莫非不能檢飭之致云矣敎曰雖與勒奪有異旣混用於役處不可諉罪於用之者站船法意無異漕船其在懲後之道宜有勘罪以此草記照律區別功議勘放以聞又啓言靈光前郡守李恒演原情以爲待罪靈光時適當高應觀査事而伊時巡營關內其兄弟族屬洞里親切一倂捉來査問云故依關辭擧行而事關偉賊之親密綢繆則其在究覈之道不容不嚴欲見其往來書禮果有文書換來之事此莫非愚迷昏謬之致云矣敎曰無遺推捉雖曰營門之知委文書換來渠所不察其時道臣從重推考該倅以公罪功議區別勘放後草記
정조 14년 · 강
司直洪良浩陳疏賜例批
정조 14년 · 목
疏略曰向叨銓部奉職無狀罪戾自作郵罰不加幸蒙遞解之恩方切感祝之私乃者正言趙鎭井之疏遣辭甚峻聲罪且嚴惟當受以爲罪而第其本事有不得不一暴者其曰向來行公都喪廉義者人言誠是也職任之不稱情勢之難强臣固自知而半夜宣召逃遁不得咫尺前席恩諭嚴懇終未免冒沒承膺相規之美風只自愧謝至於沈樂洙事銓郞望落漏實由遺忘之致變通後區處乃是政格之常其時事實已經筵席之所仰暴通朝之所共悉故厥後政注循例照擬而通計四五朔之內指不多屈則今謂之逐政排擬者無乃未及致檢耶況與臣臭味各異聲響素邈初無阿好之可論則今此繾綣難捨之云誠不足與之較挈也若夫高應觀事臣旣覺其無知妄着卽爲露章自劾而至被放恣無嚴之目則臣之情蹤益復危蹙矣且追見諫長之疏稱言者以臺閣風采則被其所論者其罪不言而自著難安之義又添一端矣抑臣所自悼者則有之念臣區區自矢者惟左鞠躬殫誠畏義守分仰答知眷之隆及至當銓所自勉者竊期秉心恢公愼惜名器少裨平蕩之化矣人之爲言乃至於此莫非臣人微任重不能見孚於同朝之致撫躬騂汗尙誰咎哉臣之所遭有非尋常評剌揆以廉防實無以抗顏位著伏乞將臣新授兼銜亟行刊削仍命勿復檢擬於官職
정조 14년 · 강
承旨白師謹陳疏賜例批
정조 14년 · 목
疏略曰臣猥蒙拔擢之恩致位緋玉忝叨銀臺踰分之寵臣固不能於報效而過福之災臣亦自知其無幸矣果然改正之臺啓出矣噫臣性本拙迃與人無競杜門屛跡無與世事則非但無人之愛之也亦必無人之惡之也且臣與向來臺臣聲息不相及影形不相接而今其言之如彼者亦豈有私好惡而然哉自此銀臺一步鐵限在前伏乞亟許鐫改臣銀臺之職
정조 14년 · 강
命西學吏屬嚴刑取招
정조 14년 · 목
秋曹啓言西學書吏權衡度庫直文德重梁萬樞金仁得前已嚴囚而未捉來之庫直金鳳甲軍士李東海等今才捉來一體嚴囚敎以幷嚴刑取招以聞
정조 14년 · 목
政院以藥院提調承候來待啓敎曰昨因大臣事過午酬應飮暑未免太過一時暑滯旋卽向差卿等早爲退去
정조 14년 · 강
咸鏡監司李文源疏辭藩任賜批
정조 14년 · 목
疏略曰臣之向來嶺藩時所遭至今追思死有餘罪退歸田里自分爲僇民惟我殿下惻然垂念於衆棄群斥之地俾齒生人得有今日臣不敢自有其身凡於官職惟奔走是事而至如藩任視以鐵限自矢者存今雖欲諉以歲月稍久自恕宿釁冒承新命而前者所僨難保後而不僨南之所誤安能北而無誤也又有所萬萬不可當者我國方面之任不過爲八道而臣之一門竝據其三此實挽古所未有者也私家之必致顚覆固不足恤而在淸朝平物量才之道其將曰可乎否乎卽此一事爲臣限罪必辭之端伏乞亟許汰免以爲公私之幸焉批以念玆特畀無怠無荒至於一門三藩法典元無所拘久近已例亦且不一而足右相之云然過矣昔在先朝以藩任之從兄弟竝據有陳疏丐遞者以其格式之外別下飭敎大臣又請問備卿疏中尾陳不當引之私義未免屑越銓家此習猶禁之況外藩臣體例乎卿則推考勿辭察任
정조 14년 · 강
罷知義禁李獻慶承旨趙衍德職
정조 14년 · 목
禁府啓言臣獻慶今初二日本府坐起時議處公事二度入送于當直使之入啓矣自當直所公事一度遺置晩後追呈云請該吏移刑曹科治當直都事拿問處之允之敎曰禁府公事之遺置云云前所未聞卿則罷職不卽請罪之承宣亦爲罷職
정조 14년 · 강
命惠民署作拏掖隸充定本署生徒
정조 14년 · 목
政院啓言卽者惠民署提調宋載經言送本院以爲本署醫女講肄習之時掖隸一人突入衙門無數作拏詬辱任官云從前飭禁何等申嚴而乃有此作拏衙門之擧者萬萬駭然當該掖隸及不能檢飭之次知司謁請令攸司科治敎曰飭敎之下所爲萬萬駭然司謁不可科治而止汰去掖隸充定該署生徒
정조 14년 · 목
禁府啓言抄啓文臣沈能迪原情以爲去月朔親試不知其勿施但知當次課試之未經再昨日書題之謄頒也書以五月朔親試故誤認爲課製不復往復提問直以課試製進不書臣字不塡職名云矣請刑推得情敎曰一言而蔽之曰昏謬所致而封內封外之不書臣字雖諉之誤認而只書姓名三字不書職銜此亦誤認而然乎然如渠殘骨盛暑滯獄必有月令醫生手本先以昏謬罪區別功議勘放後草記又啓言沈能迪杖六十收贖奪告身一等而功減一等笞五十收贖解見任別敍放送允之又啓言禁府都事金應斗原情以爲伊日公事渠只見魚用謙公事而高殷泰公事初不來到中間遲滯實不知在於何處亦不知誰某所爲云矣敎曰觀渠爰辭安知非本府之推諉於當直乎卿等更加査實如果然矣本府都事拿問重勘此囚則放送罪果在於此囚日熱如此今日內直爲照律放送後草記又啓言金應斗更爲査實則不善照檢之失在於當直不在於本府請當直都事金應斗杖八十收贖奪告身三等放送允之敎以如有功議各減一等又以功減一等杖七十收贖奪告身二等啓又啓言廣州前府尹鄭大容杖八十收贖奪告身三等而功減一等杖七十收贖奪告身二等放送允之又啓言靈光前郡守李恒演杖八十以公罪收贖而功減一等杖七十收贖放送允之又啓言金城前縣令魚用謙杖一百收贖告身盡行追奪流三千里定配允之敎以功減一等又啓言魚用謙功減一等杖一百收贖告身盡行追奪公州牧日新驛徒三年定配允之
정조 14년 · 강
命陽德縣吏逋折半蕩減
정조 14년 · 목
平安監司沈頤之狀啓以爲卽接陽德縣監李泰永牒呈則自癸巳至辛丑各年監官等已皆身死自丙申至己酉各年監官十二人等一竝招問則皆以爲今此舊逋渠等雖無同情作奸之事實有矇不覺察之罪不可不及時收殺而屢千石耗條特爲蕩減一千包原穀限年分徵朝家德意與天同大當此災歲雖不能一一準納寬其年限無慮充補而當納石數姑難酌定身故逋吏等族屬之招與監官等所告一般云各年監官擧皆貧窮猝難辦納原穀一千石使其監官與該吏族屬限年分徵從便收殺恐合事宜故枚擧邑報請令廟堂稟處敎曰不干之監官輩混入於侵徵之秩渠等豈無向隅之歎乎況已故者居多外此所謂逋吏族屬云云亦必斑駁原數千石以折半限年徵捧隨捧糶糴則不出多年當充本數折半餘數先卽蕩減事回諭
정조 14년 · 강
召見藥院都提調洪樂性京畿監司金思穆于重熙堂
정조 14년 · 목
政院以藥院三提調請對啓敎曰老人之連日入來不可不見都提調留待提調以下退去○樂性曰外間傳說皆以爲邦慶當在今朔小大臣民莫不蹈舞以待而設廳之命尙今未下其爲泄菀何可勝達自今日本院諸凡擧行竝依例爲之臣之都提調之任亦命遞改提調亦爲許遞另加擇差之意特下傳敎區區之望也予曰果未的知何可設廳乎樂性曰萬口同傳無不歡忭豈非眞的乎聖意臣固仰揣而此乃宗國莫重莫大之慶也設廳寧可遲乎予曰設如外間云云凡百如常不用藥餌何必設廳乎予當稟告慈宮而使卿等知之矣○思穆啓言水原以孔路劇邑使役奴婢極甚數少若當使星稠疊之時無以分排供給輒致雇用本府所在戶曹及內需司奴婢二十一口附近安山所在戶曹及內需司奴婢六十一口就此中量宜題給則似有禆益之道敢此仰達矣敎曰本府及安山內奴婢寺奴婢竝屬本府使役各該宣頭案及總案竝釐正事分付戶曹內需司又啓言水原移邑之後大小使行皆由邑底故奴婢使役每患不足之中掌樂院樂工一名自該院退送使之代定上送而本來數少之奴婢亦皆老弱其勢末由推移路榜劇邑宜有別般軫念之道今此一名樂工之充送一款永爲革罷則在該院所減無甚大段在本府所賴亦爲不少敢此仰達矣從之
정조 14년 · 강
咸鏡前監司李秉模以咸興成川江修築馳啓
정조 14년 · 목
狀啓以爲前到付因本道狀啓備局回啓關內咸興水災自古爲患而己酉水災之後所見尤爲愁慘道臣就其最緊處董役修築今年潦水能免潰缺誠爲多幸此後每年次第修築若如狀請則邑可奠安民可保存別定都監判官總領監築形止狀聞事定式施行如或不卽防川亦不逐年狀聞則監司從重推考判官拿問定罪斷不可已以此嚴飭永爲遵行何如乾隆五年八月初五日同副承旨臣宋敎明次知啓依允敎旨內事意奉審施行依此定式之意行會於咸興府昨年水災無異於古之己酉而成川江一帶潰而西流府治彎抱之水便成沙場不但所見之切悶抑亦關係之不輕故今年則以臣營中軍朴洞別爲監董挽回舊道纔得畢築而若不年年補築只爲依例狀聞則日後之患勢所必至故成置節目以爲修明定式之地緣由馳啓敎曰本府今己酉之水道泛濫無異古己酉雖幸挽回舊道完築功成亦如古己酉已例而今若循例看過其所申明嚴飭不及古己酉以後朝令則一簣之戒宜念此後不卽防川亦不逐年狀聞則道伯守令論勘一依舊例爲之事回諭
정조 14년 · 강
以北伯狀辭付標推承旨尹行任
정조 14년 · 목
咸鏡前監司李秉模狀啓以爲前到付因本道狀啓備局回啓關內節該咸興本宮防川過潦水後別差摘奸牒報監營隨毀隨補形止狀聞事定式施行如或不卽提防亦不逐年狀聞則監司從重推考判官拿問定罪斷不可已以此嚴飭永爲遵行何如乾隆五年八月初五日同副承旨宋敎明次知啓依允依此定式擧行之意行會於咸興判官及別差而別差太命喆牒呈內本宮防川處處毀破着實修築提防之意分付咸興府咸興前判官兪漢敦牒呈內本宮防川毀破處使其所屬社民一倂修築云政院付籖於提字以入敎曰近來政院之狀啓付標誠一痼弊提防卽舊文乃敢付標何異於俄者湖西啓本付標乎當該承旨推考此後此等煩瑣之習嚴飭
정조 14년 · 강
命閔師宣兪漢敦論罪一款勿施重推北伯李秉模
정조 14년 · 목
咸鏡監司李秉模狀啓以爲文川郡守李顯道以公務馳進故臣問其所乘則乃是有屋轎也所當卽地狀罷而臣之昏惑之見認以飭敎後犯法者之隨現論勘以此意飭諭於顯道仍問歸時所乘則對以鞍馬作行云矣得見御史別單始覺前後區別之大段錯誤故先爲査問于馳進時所住處則歸時以棄置之爲難仍爲乘去一邊關問於顯道則實不敢復乘云而高原郡守柳相曄德源府使趙▣適到營下故歷問顯道歸時事則皆云目見其乘轎云臣之不能卽地論罷於馳進之時不能追蹤摘發於歸時之罪更無可言而顯道掩諱之報可謂變怪咸興判官兪漢敦昨年臣之到界以假都事馳進嶺底時乘有屋轎北靑府使柳知養洪原縣監閔師宣昨年及今年正二月馳進時連乘有屋轎鏡城判官趙雲紀大小公行連乘有屋轎吉州明川慰撫吏官金健修到洪原借得有屋轎於閔師宣而乘去北評事金方行昨冬赴任時乘有屋轎高山察訪李貞運三次馳進連乘轎下裝雖曰轎下裝旣是驛馬則與乘有屋轎者其罪一般金方行柳知養趙雲紀李貞運爲先罷黜金健修雖是他道守令犯禁旣在本道一體罷黜李顯道閔師宣兪漢敦已以他事罷歸竝令攸司照法勘處○刑曹啓言文川前郡守李顯道洪原前縣監閔師宣咸興前判官兪漢敦請移義禁府處之敎曰李顯道事依允閔師宣兪漢敦等事臺啓申禁之後猶以知而故犯與否區別令前後除非兩西守令之不請罷者外更屬於申禁後令前則忽於昨年以前犯科者不爲措語循例回啓卿曹事難免不審論罪一款勿施昨日見狀啓雖欲下敎近於煩屑姑任之果然有此諸司之做錯矣初則竝與令後故犯之李顯道而矇不覺察今乃以遙遙之昨年以前事論刑列聞道伯事極爲未安爲先從重推考
정조 14년 · 목
以曺允大爲吏曹參議朴宗來爲修撰鄭好仁爲知義禁李秉鼎爲知春秋
정조 14년 · 강
重推吏判吳載純罷承旨徐邁修職
정조 14년 · 목
因北靑府使鏡城判官高山察訪長連縣監望筒敎曰俄聞守令有闕政事取稟雖甚訝之第令開政觀此望筒所謂差代之守令卽臺啓以前昨年犯科者則該道狀辭之竝及雖出於詳愼之意政院之忽以此狀下吏曹吏曹之忽以令前之令前事差代不可但以矇然言該房承旨罷職無一言差出之銓官爲先從重推考其委折問啓此望筒勿施至於前郡守李顯道令後故犯從以爲二辭於道臣道臣至請重繩故原狀之循例啓下專爲此也則如顯道者當勘而見漏不干諸倅無端出代豈不有關刑政守令除遞關係何如乎院中擧行若此在院承旨竝遞差○政院啓言問于吏曹判書吳載純處則以爲朝者自政院以咸鏡監司狀啓守令察訪罷黜事知委臣曹臣不能詳審徑入政稟矇然差代致勤問啓之命此莫非臣儱侗昏謬之致云矣
정조 14년 · 강
以趙宗鉉金履成尹行任洪義浩白師謹爲承旨前望也
정조 14년 · 강
遣承旨詣明陵奉審摘奸局內諸陵一體奉審以沈鑏爲吉州牧使趙希鎭爲尼城縣監口傳也
정조 14년 · 강
備局以北伯狀辭回啓
정조 14년 · 목
備局啓言北道忠順衛納錢數爻給代便否狀聞稟處之命寔出於一視西北激勸武技之盛意而蓋此南關出身子支本以通同軍役之良民許屬忠順衛之後諸凡軍役竝皆頉免而名色旣異於賤役納錢最少於他役故雖不自官而充定亦有渠輩之願屬者今若革罷而給代竝屬閑遊則凡他良民較諸此輩非但苦逸之大偏當初設施之本意專爲將士支放之緊需則到今革罷有難遽議雖以給代言之本道穀簿自來不敷每年五百餘金之以穀充代實無其路於此於彼掣礙多端今姑置之似合事宜兵營忠順衛使之仍奮則監營忠順衛亦不革罷而但兵營則每名所捧一兩而監營則一兩五錢事涉斑駁此後依兵營例每名一兩定式之意請分付允之又啓言咸鏡監司李秉模狀啓有草記回啓之命矣取見其狀本則北關馬兵都試每年十月合設於行營故行營之於近南諸邑稍遠處往返爲千餘里軍情以是爲難昨秋因繡啓所請果以分試於行本營而依親騎衛例一體施行之意有所變通者隆寒赴試千里來往實是莫大之勞苦則朝家之許施於北關蓋出事勢之不得已也今此南關馬兵之希望於北關例者揆以軍情或似無怪而道臣所謂親騎衛之特例便沒精彩之論旣甚有理且其地勢大有間於北關則不可以北關不得已之例取倣於南關得已之地請置之允之
정조 14년 · 목
成均館啓言因備局草記當該學儒分別首從首倡人限己身停擧隨從諸人限十年停擧事有命矣當該學儒嚴加査實則以爲去四月十二日人定後幼學李偉祜與幼學趙學元尹善養元在亨元在行四儒生帶學隸五名進典獄署大門之外被囚幼學金鼎淳金炳星處致慰之外無他可告之辭云首倡李偉祜限己身停擧隨從幼學趙學元尹善養元在亨元在行四儒竝限十年停擧敎以賢關多士所居縫掖章甫周旋揖讓不讀非聖之書不接悖禮之物焉今之儒異於吉之儒夷叩其中雖未必庸言常行之一一中矩飭外之威儀猶不敦極意放倒者誠以我朝專尙儒術以防範成習俗故耳今番儒生事豈特曰羞恥也變怪也而已道上駭擧之悖戾姑無論昏夜行色何等寒心不料近來士習之至於此於渠輩何誅直由於風敎之凌夷俗尙之渝薄言念及此寧欲無訛首犯之坐配餘儒之停擧能或一分知愧認恥爲他山之石乎雖然亦不可誣一世多士則苟有林下自好而修行者若聞所謂學儒之事其爲若浼不與比列之心必當十倍於朝家之深惡而痛斥大抵停擧之名用之於渠輩甚不屑卿其取儒籍墨其名俾勿齒之士流以此批旨書付齋壁交相勉勵蚤夜常目事令諸生知之○刑曹啓言西學書吏權衡度庫直文德重梁萬樞金仁得等更推則以爲渠等俱以上直學屬儒生齊往獄署時使之隨來故不能拒逆果爲隨去儒生招出獄吏恐喝詰難而渠等雖欲挽止其在分義不敢容喙竟陷罪矣庫直金鳳甲軍士李東海則以爲令前因事出他今纔見囚而伊日與衡度等同爲隨往而儒生與獄吏輩詰難之時亦不能挽止云罪人衡度等旣已遲晩所當考律嚴勘而旣有取招以聞之命請上裁敎曰欲待令前下鄕諸隸之上來取招後處分本館草記姑不下批夜中成群往獄外儒生數爻與備局本館草記之相左不足更問其爲賢關之玷辱多士之羞恥不在於十餘人五六人之間故耳雖非本事之駭悖士子之昏夜成群犯禁往來於街路已非美習名以士子作此駭擧今雖爲日稍久爲賢關之多士豈勝寒心今則學隸等査供皆無異辭渠輩賤類何足責旣施一次之刑竝放送而首唱李偉祜定配儒生已有下敎於本館草記矣因此思之刑政不可捨本趨末本事不徹於朝廷則不必抉摘而旣登於臺章之後爲大臣勉出臺臣疏批未嘗槪及而伊後作拏之儒才令勘配面辱大官者自有當律五品以上官詬辱本律猶然況大官乎厥儒之癡騃與否姑勿論決不可因以置之其中首倡人亦爲勘配俾知尊國綱正士習之意又啓言儒生李偉祜定配扶餘縣金鼎淳充軍定配於淸河縣
정조 14년 · 목
該曹啓言咸安郡殺獄罪人金㗡乭獄事今觀査案則金順三雖令猛打而時在他房證招明白㗡乭告以福山幾死云者可知其獨自行兇今已箇箇承款結案更無究覈之端順三更加嚴刑還發配所李斗七書給賊名密囑邑校之罪視成東麟煞有輕重請竝令道臣分等勘處從之又啓言罪人金㗡乭旣已承款依例結案請報政府詳覈施行從之又啓言會寧府囚犯越罪人洪太山罪犯旣係一律則一律論斷關係至重雖是承款之後同推考覆親問結案具格修啓者卽是應行之例而觀此啓本一次推問直捧結案事涉疏忽請該道臣推考更爲具格啓聞後稟處從之
정조 14년 · 강
平安監司沈頤之以江界弊瘼査啓
정조 14년 · 목
狀啓以爲本府蔘政之奸竇弊窩不一其端而挽近以來江民積困於徵斂之政前日之業採者以其利少而害多入山之數比前大減蔘政之極艱專由於此方其下山之際換括之擧遍及於未筓之女而盡數掠奪則無遺利可知也捧上之時稱錘俯仰一付於吏校而一兩之縮多至四五錢而剩餘終歸官用則民冤之起亦可知也勒奪多採者移施於未採之類而畢竟價直出給不過元詳定四兩二錢之數而若値歉歲採者失業則通一境收斂之弊比比有之江民安得不流散而爲朝廷之憂也嚴禁商賈之潛買以防尾閭之泄而其他小小弊端自本邑量宜措處事連加嚴飭於新守臣亦當隨其聞見往復消詳期有一分捄正之效至於例納之元蔘分定於中山諸邑及北關事則中山諸邑亦多深山巨壑豈無蔘種之可採而民人本不爲業今若年例分定一如江州之爲則又將江州之弊遍布於中山諸邑雖似目前之救急實爲日後之痼瘼方來之憂不可不豫講至於北關則年前自朝家特軫江民之苦使之分力而今又定數移劃未知果無難便之端從違之間臣不敢質言蔘價之通同以四兩二錢定爲恒式云者亦是行不得之事物之不齊物之情也價之高下以其產出豐歉品數優劣隨時不同今若不論豐歉不計優劣一例同價恐不免爲不通之論軍政之黃簽白徵事則本府素以地廣土沃兼有貂蔘之利一道之樂土最說江州而邑守不施懷保之政民人積困掊克之苦昔之數萬戶今爲四千餘戶有勢土豪竝其挾率而規避應役無勢貧戶擧其老弱而同編軍籍黃簽白徵安得不然臣發關該府別加嚴飭自官親執帳籍査括漏丁不緊雜色軍之係關本府者一一革罷以爲塡充於有闕之代而俾無二三役疊簽之患田結改量事則以本府一萬六千餘結之多五千餘民戶不能盡墾云者其勢似然而成林之地隣族之公然徵稅民言雖似過當以今江州民戶之漸空亦不可謂無理之言一一摘奸隨其時起而收稅則民無冤徵之患而摘奸一款待秋成擧行使之一一釐正俾無陳起混稅之患量田飭命方又申嚴今方知委隨處惕念之意竝爲嚴飭本府京主人楊振春勒賣尾蔘濫捧價錢事則尾蔘每兩戶曹元價爲二十八兩五錢而當此蔘料極艱之時振春符同京商趙相虁袖持四斤尾蔘下往本府元價外每兩加捧之數爲二十一兩五錢四斤合加捧爲一千三百七十三兩而此皆收斂於民戶者如許奸弊若不嚴處何以懲頑習而謝江民乎振春則自臣營勘處而趙相虁加捧蔘價一千三百七十六兩文移該曹定日徵出以爲分給江民之地尾蔘買賣時定價出給本府使則前前府使金廷遇而今己身故且花果錢四百兩勒捧事則所謂花果者造成錦彩假花分給蔘戶把掌及統首等以爲採軍入出後祈禱山神之資也初自民庫造給待下山每統首捧錢九錢或有餘數則補用於民庫而差出監官使之擧行自是邑例也去丙午年前前府使洪和輔稱以官用紙價之落本借振春以監官之名就其中每年百兩移給於振春自丙午至己酉合爲四百兩若有紙價應給之物則徵推於當徵處報給於振春可也豈可收斂於蔘戶移充於紙價乎此亦振春阿諛圖占明若觀火而京居無賴之類吞食江民之膏血萬萬無義錢四百兩則自臣營亦爲嚴治督捧還俵於民間計料
정조 14년 · 강
咸鏡前監司李秉模以南關各邑分賑形止馳啓
정조 14년 · 목
狀啓以爲明川以南各邑鎭五月中巡分賑狀今纔齊到而飢口之比初巡加付爲十九口而原賑邑外安邊德源文川高原永興定平咸興洪原北靑等邑已於去月終巡畢救急緣由馳啓利城縣飢口六百二折米十四石九斗八升○救急醬四石二升端川府飢口四千七百六十二折米一百十二石十四斗一升甲山府飢口一千六百四十六折米四十一石士斗三升○粥耳米五石七斗三升三水府飢口四百四十六折米十一石八斗四升吉州牧飢口一千八百五十折米四十四石十三斗四升○粥田米一石一斗五升零太六斗六升零鹽一斗六升零○巡間救急折米九石八斗鹽二石一斗五升藿十三同二十一注之明川府飢口一千五百二十折米三十六石二斗八升○巡間救急折米十一石七斗五升鹽一石十四斗三升醬一石五斗四升藿三同二注之城津鎭飢口二百二十四折米五石九斗一升○粥田米一斗六升零太五升零鹽二升已上飢口一萬一千五十折米二百六十七石四斗九升粥田米一石三斗一升零耳米五石七斗三升太七斗一升零鹽一斗八升零救急折米二十一石五升鹽四石八升醬五石五斗六升藿十六同二十三注之
정조 14년 · 강
試水原府治儒武命入格人施賞有差仍命新接人成册更爲修整上送家舍間數所工文體一一懸錄名下以聞
정조 14년 · 목
以擬漢群臣賀立枌楡社爲表題枌楡社爲古詩題下送水原府試府治儒生該府使趙心泰收券上送親考訖命表三中一幼學金最遠正音通釋一件三中生員任希季幼學李儒養各大壯紙一卷三下幼學任希存任希常辛德羽各壯紙一卷次上幼學申百顯權佑申旵金星柳李箕逸各扇子二柄古詩三下生員鄭塾壯紙一卷次上幼學金星緯李徽祚任鼎常李基述李思一尹得實李允中各扇子二柄賜給又命武士試取時柳葉箭邊一中貫一中比較貫一中出身權經弓弦絲一斤邊一中貫一中比較不閑良朴普慶端午扇二柄賜給時進士權倚幼學李會謙趙崙李弘德四人以詩應製竝違格式敎水原府使趙心泰曰試券考下與武試賞格卽爲頒給而題與榜目依例賞給壯元而詩作得意者皆違格兩題中誰爲都魁姑未決定詩券違格三下以上今下書題更爲試取上送待考下題與榜目居魁人處親授而新接人成册册樣太大凡例雜糅依此下送凡例與原居人更爲修整成册上送而家舍間數及所工之科文何體亦須一一懸錄於名下○以隨城都護歌爲題更試親考訖命三中生員權倚香薷散二貼貼扇一柄別扇二柄三下幼學趙崙香薷散二貼貼扇一柄別扇一柄草三下幼學李會謙貼扇一柄次上幼學李弘德別扇一柄賜給
정조 14년 · 강
飭金吾時囚卽爲勘放
정조 14년 · 목
敎曰日熱如此禁府時囚中未照律之類以草記擧行未捧供之類過齋後卽爲開坐捧供待判下議處後仍卽照律事分付
정조 14년 · 강
以鄭大容爲承旨尋遞以尹㬦代之前望也
정조 14년 · 강
敍前知義禁李獻慶
정조 14년 · 목
敎曰罪在郞官則堂上處分不過申飭北伯之因此難安勢所固然前知義禁李獻慶敍用北伯申飭使之明日肅謝
정조 14년 · 강
考下抄啓文臣去五月朔親試比較試券
정조 14년 · 목
御題鉦人伐鼓詩義副司果宋祥濂丁若鏞尹永僖守門將李基慶外次上同等副司果兪漢㝢外命竝比較御題五客記祥濂等竝次上同等復命比較御題枌楡社七言古詩若鏞三中居首
정조 14년 · 목
禁府啓言文川前郡守李顯道原情以爲今三月初二日往見道臣道臣問以所乘對以乘轎道臣戒以飭敎截嚴切勿復乘故翌日跨鞍回程轎子則或前或後載而歸來及繡啓出而營關質問歸時之乘與不乘故據實修報今此道狀直以歸時復乘爲言且以兩守令及居停主人爲證兩守令果於回路皆遇諸塗而初不乘轎則以何所見公然立證而未知立證之際果以某日某地的實目見爲言路見空轎或料其有時或乘有此臆對耶但有一事可明者罷官歸時來宿德源本官新自營門還傳其酬酢云營門以文川乘轎事渴悶曰前此狀本以道內無乘轎守令爲辭繡啓反是極爲惶悚云對以乘來之轎彼特不棄而持歸耳旣聞朝令寧有復乘之理云爾今此道狀直以德源之目覩爲證一何相反也至若所住處店人則自其家至萬歲橋頭爲三四帿地而橋頭有先祖臣去思碑故每到此下馬則咫尺之地豈或捨鞍乘轎不憚上下之勞哉營門詰問之際主人自生畏㥘乃以回路之載轎直爲乘轎之證者無足爲怪云矣所當請刑曾經侍從請議處敎以囚供與道狀若是相左自本府更卽嚴飭道伯使之據實報來後稟處又啓言庇仁縣監李儒喆原情以爲稅船自外洋過去波濤闊遠一葉小艇難追其乘風飽腹之大船未及指路云矣請刑推得情敎以除刑推議處又啓言李儒喆稅船護送法意至重雖曰小艇未及指路常時不能檢飭之失在所難免請以此照律允之又啓言尙州前牧使金履信沈基泰等逋穀收殺後磨勘文簿之印署有無年條之移施與否依判付行會本道觀此査啓則以爲先就該州穀簿按閱且據各人供辭參互則旣無反逋之載錄只有私藏之白文印署一款初非可論丙午丁未戊申三年條七百餘石分錄於甲辰乙巳兩年條移施一款亦無可疑云履信基泰合有分揀之道請上裁時牧使吳在文莫重行査初不窮覈一任奸吏之所爲至有年條之換錄請拿問處之以道臣言之當初行査雖拘親嫌一從邑報不能詳察有此特敎更査之擧不可無警請推考敎以分揀事拿處事竝依回啓施行又啓言時囚罪人高殷泰妾屬之留衙作弊馬匹之旣捧旋退在渠罪犯猶屬細節身爲郵官莫重馹騎謂以挾馬任自許借於親知已涉放恣津船之捧賂敢諉於下屬之摻縱戶首之塡充稱以謀避而勒定輒以富人換易數四究厥罪狀俱極痛惡請以此照律允之又啓言高殷泰杖一百收贖告身盡行追奪流三千里定配其母年七十三無兄弟獨身云請依法典收贖放送敎以以渠罪犯止於收贖何以慰驛屬乎法典所拘亦不可違越下送本道待新道伯到任後拿致從重決杖仍於渠鄕充軍○敎曰日熱如此禁府時囚保放後草記
정조 14년 · 강
有政吏曹參判李秉鼎參議曺允大進
정조 14년 · 목
以兪鉉章爲吏曹佐郞
정조 14년 · 강
命承旨洪義浩拿處待下敎勘律
정조 14년 · 목
慶尙監司李祖源以晉州李正復擊錚原情査啓義浩以啓下刑曹誤書判付刑曹以令廟堂稟處之意回啓命査判付承旨義浩仍去刑曹粘目更書啓下備邊司出給之意微稟口傳下敎曰近來入啓文書及啓下文書拔去與改書等事任意爲之肆然入稟誠萬萬駭然矣仍有是命
정조 14년 · 강
關東捕賊校卒施賞有差
정조 14년 · 목
兵曹啓言觀此原春監司尹師國狀啓則各邑捕賊校卒中捉得獷悍賊魁者置之一等捉得賊情稍重者置之二等捉得脅從賊徒者置之三等取考大典通編則捕明火賊五名以上指示捕捉人加資獷悍劇賊雖一名依捕强盜五名例論賞今此一等捕賊將校閑良崔允起朴文采李完福出身徐奎祊閑良李奉太沈龍彬文致一崔重寔朴尙謙等似當施以加資之典而係于恩賞請上裁其餘令道臣從厚施賞從之敎以法典內旣以獷悍則雖一名依五名例論賞載錄則入於二等秩之邑校其勞果勝於三等者流宜有區別幷成給帖加三等將校令各該邑別加陞差收用以爲懲奬之地事分付
정조 14년 · 강
嶺南漕船差員等勘罪有差
정조 14년 · 목
戶曹啓言觀此江華留守申大升狀啓則慶尙道左漕倉漕船一隻留碇於廣城堡前洋水入船板仍爲沈役云浦口留泊旣非草嶼巖石之掛觸又無風雨波濤之盪激無端板折必有奸情且九年使用尙未限滿尤不可諉之杇傷色吏沙格等罪狀穀物之區處待追後狀聞更爲稟處卸下米四百五十八石太二十三石卽令覓船裝載一體領來押領差員龜山僉使金宗燁待漕船畢納令該府拿問嚴處領護差員德浦僉使兪漢宗該地方官廣城堡別將尹宅莘等卽令該府拿處允之
정조 14년 · 강
刑曹以罪人吉仁恒結案報政府詳覈啓
정조 14년 · 목
該曹啓言狼川縣罪人吉仁恒構捏官長付榜闕門節次旣已箇箇承款依例同推考覆親問結案取招係是一罪依法典照律報政府詳覆施行至於咸致祥爲人雖虛謊旣非狂易之人好生惡死智愚所共得若使致祥初不付榜則逞憾根因榜文措語竝與日子處所無不丁寧納供自陷死地者決是常理之外況咸漢得輩參聽之說其爲證左不啻明白則一律論斷何等重大而道啓中只憑査官虛謊云云之報乃以大辟承款之招歸之誕妄無實之科者難免不審之失請該道臣推考査官亦爲推考咸致祥則更令道臣具格啓聞後稟處允之
정조 14년 · 강
命元子宮供上三書待下敎磨鍊
정조 14년 · 목
觀象監啓言今此元子宮定號之後壬間曆註當爲添入矣明年三書今當印造之時壬間曆註依例磨鍊添入元子宮供上三書七政各臺件及白日課參拾件所入物力依例磨鍊上下之意請分付該廳允之敎以更待下敎磨鍊
정조 14년 · 강
命專經文臣殿講涼生後更稟
정조 14년 · 강
命平安監司沈頤之上疏還下送
정조 14년 · 목
疏略曰當此歡欣之時何罪不可赦何囚不可放而至於昌城罪人廷楫雲山罪人健一渭原罪人範升一則臣民之血讎二則劇逆之支屬使之一例放還古今天下寧有是哉奉承無路此三囚竝不得擧論乞寢放送之命敎曰其中一名豈欲煩諸文字者餘二名一則濟州被配之同罪疏放已久一則以法外已多疏放之人且以渠同生輩言之復一咸一次第蒙放則獨斷斷於健一亦不成說此上疏卽爲還下送只令擧行形止狀聞萬一遲滯當該道伯當重勘此意令政院空書目題送
정조 14년 · 강
掌令閔彝顯以草莽臣從縣道上疏辭職賜批
정조 14년 · 목
批以今番邦慶寔賴皇天陟降眷佑此時如爾林下之士何不進身於大庭賀班乃以文字替伸乎延竚之思今尤如渴爾須從速幡然以副予至意事下諭于掌令閔彝顯處
정조 14년 · 강
諸承旨持公事入侍于誠正閣
정조 14년 · 강
給喬桐富平等邑沈墊戶恤典
정조 14년 · 목
喬桐水使南憲喆以本府海溢民戶沈墊馳啓敎以諸道年事幸有稍熟之望而本閫以濱海之地獨被沈墊民事極爲可矜被水民戶令道伯詳細抄出有役者蠲公私當年役與稅無役者別給恤典期於安堵事分付鹽盆之均廳稅亦爲區別蕩減事一體分付京畿監司金思穆以喬桐富平等邑鎭海溢民戶沈墊馳啓敎以因喬桐水使狀啓才有措辭下敎傍近邑鹽盆之潰決與喬桐原稅往復道臣卽爲蕩減俾無白地徵稅之弊事分付均役廳顧恤亦依喬桐例爲之事令廟堂行會
정조 14년 · 강
命開城兩囚取考原案論理狀聞
정조 14년 · 목
開城留守具庠以殺獄罪人崔泰麟等俱已捧結案馳啓敎以兩囚中或有可以傅生之人乎取考原案論理狀聞事回諭
정조 14년 · 목
全羅監司尹蓍東以高應觀査實馳啓敎以觀於道啓論理詳悉可謂覷破其間委折金文在之以䵝昧之事居間造語極爲痛惡然文在則道伯已決處今無可論高應觀別無可執之跡無礙收用事分付
정조 14년 · 강
命慶尙左兵使上番軍點閱替行前例相考草記
정조 14년 · 목
慶尙左兵使李源以禁衛軍上送時遣虞候照點馳啓敎以實病之如何雖未知之上番軍點閱事體自別則閫帥之稱病替行果有前例乎令廟堂詳考草記
정조 14년 · 강
施判府事金熤隱卒之典
정조 14년 · 목
敎曰今始因內閣公事中直提學金載瓚家致賻事知之不可但以嗟惜言近日直學之不入來意謂乃叔之故豈科大臣之長逝乎已矣難作半晌無語大臣賢相也孝哉友于藉手事君向來辭銓一事不愧古人之辭樞密在大臣特細行疏節朝家之視遇誠不等閑奄然爲古人惜哉惜哉聞筵臣言以大臣遺意不請諡不受禮葬云趙忠定朴忠僖家皆成其美今何强拂令該曹參考兩家之例優送葬需至於易名之典烏可不施於此大臣欲令當日議諡更思以厥可紀之善行無狀德之文者甚是欠事令文任從速撰狀待狀到卽爲議諡宣諡日當遣承旨賜祭祭文當製下祿俸仍給依他擧行事分付大臣逝單該曹之尙不爲啓聞事未前有萬萬駭然若無今日自上提敎不知何時登徹近於副尉家猶不拘況大臣家乎當該該曹堂上竝施罷職之典
정조 14년 · 강
命副尉家輸送物種比忠僖家減三分一
정조 14년 · 목
敎曰畿邑民弊不可不念以朴忠僖之勳勞成其美志兼軫民邑之弊猶令京司代給勿用畿民況副尉家事何可只循常格畿民擧行一依忠僖家例只令地方邑措備京司輸送物種比忠僖家減三分一爲之事分付
정조 14년 · 강
遞承旨徐瀅修以具㢞洪文泳洪義浩爲承旨
정조 14년 · 목
敎曰右承旨許遞前望單子入之待下批牌招察任
정조 14년 · 강
命兵曹參判洪文泳仍任
정조 14년 · 강
以申晤爲興德縣監
정조 14년 · 목
敎曰全羅道守令邊將貶下之代令該曹口傳差出
정조 14년 · 강
許施安邊等邑折米以北關公下相換之請
정조 14년 · 목
咸鏡監司李秉模以南關久置中安邊等邑折米以北關公下條相換馳啓敎以依狀請施行事回諭
정조 14년 · 강
放流竄金順奉等及臭載囚推人
정조 14년 · 목
敎曰諸道流竄中未及考還及不入於流案之類京畿充軍秩永宗金順奉靈岩方四鎭海西發配秩興陽趙弄盈德趙雲行湖西發配秩寧海朱福三珍島宋宗彥興海郭時濟鎭海李圭天任實裵件里金伊川李中大湖南漏案秩寶城李德祚興德金快孫吳景雲萬頃李造音尙高敞李太孫茂長田京得咸悅黃守大發配秩忠州李允才殷栗金大孫松禾曺甲雄富寧千業奉永春金斗應金竝放送事分付永屬奴案秩古阜殷仲吉權進發殷德燁李昌培殷瑞采殷處福李道興李元燁權懿趙達奎殷夢恒等頉給嶺南漏案秩三嘉張益汗蔚山金弘漸咸昌黃仁大寧海裵宗伊長鬐金光淵發配秩珍島權得文文義金泰亨瑞山禹召史海南李三才北關漏案秩茂山李維愼等竝放送事分付今日內星火行會配所道及發配道關西未放秩中更思鐵山尹心洪龍川李光益以常所親密之漢罪惡未彰之前往來謫所容或一分可恕且其所犯在於被臺論發配之時曠蕩之典豈或獨漏特竝放送事分付又敎曰因嶺南左漕倉臭載船隻事思之足爲反隅之端本事則尤無奸情之可論在囚各人特竝放送事該留守處回諭以今霈澤曠蕩之時一律重囚猶疏放況下一等者乎又況備例囚推之事乎諸道以臭載事囚推未準限之類竝放送後形止數爻後錄狀聞事令該曹卽爲分付
정조 14년 · 강
知事金漢耆陳疏自卞仍辭總管之任賜批許之
정조 14년 · 목
疏略曰臣之叔姪遭罹之罔極自有人臣以來所未有也甲辰秋傳敎旣不得頒下則擧世何由悉其裏面之實狀乎世之所以討罪臣家卽四大案也辛卯事昨冬一疏已陳梗槪而旣未承批便同未暴故更此略陳臣於其時忽聞有扈衛之命蒼黃馳進則厚謙己先承候而退矣臣則旋承御將特除訓局兼察之命直出陣上翌日因傳敎始爲入侍萬目所覩焉可誣也至於辛巳事甲辰昭釋之敎詳載記注而特以未頒布之故臣不得見然伊時賜祭祭文開釋丁寧臣雖自解何以加此也至於峸事臣姪率幕之職惟是東藩其時徐有大尹重淵以啓請率去重淵雖故有大尙存親幕與否一問可辨且尹九淵之死出於峸之毒手故擧世無不痛惋噫此輩之誣悖一何至此也臣與臣姪罪負惟均生死宜無異同不幸臣姪抱冤瘦死臣獨尙全縷命而目今病勢死亡隔紙若於一縷未絕之前終不得一暴則將何顏面歸見臣姪於地下乎嗚呼擧世必欲擠陷之殿下必欲全保之甄授總府恩至渥也德至厚也揆以義分豈敢逡巡而臣之情地如右狗馬之疾奄奄床弟豈有一分承膺之望哉伏願新除職名亟許鐫免批以年前罪名蕩滌之後卿之兄弟豈可逡巡乎辛卯事昨年傳敎已備悉辛巳事甲辰傳敎昭載記注及賜祭文大抵誦諭慈敎於廷臣出於爲慈殿仰釋豈待卿疏云云乎趙峸事亦詳載於甲辰傳敎中此則尤不必多卞附陳戊戌事元無公家文蹟之見存則非卿家所可替引者今番除拜爲承候所重也且甲辰以來亦自別焉故耳承候不在於職名有無病亦難强云新除總管之任許遞又敎曰甲辰傳敎只頒於中外不出於朝紙其家人之以傳敎餘意一番伸謝不是異事原疏雖已賜批到今事屬先天無異灰泠則某事某事之追提其可成說乎況本事中亦有觀於禁令處此後丙申以前事更爲追提章奏不但勿捧直於啓板前付丙後微稟事該房知悉
정조 14년 · 강
吏曹判書洪良浩陳疏自引仍辭職賜批
정조 14년 · 목
疏略曰臣向叨銓部奉職無狀自速人言引義獲遞又伏承天官之命臣實愕然莫省所以也夫被論者前後何恨而今之論臣者一則薦之不叶也一則政注之駭惋也一則通淸之放恣也有一於此猶是難貰之重案況兼此三者而擬之以刊削之律乎以若罪名未蒙勘處雖在他官不宜揚揚況於見職尤何敢虛突抗顏以益無憚之罪乎伏乞新授銓任亟命刊改批以督出近於迫束重任亦難輕遞卿其勿辭入來開政
정조 14년 · 강
咸鏡監司李文源疏辭新除藩任賜例批
정조 14년 · 강
刑曹判書金憙疏辭新資賜例批
정조 14년 · 강
召見執義成種仁獻納李太亨于誠正閣
정조 14년 · 목
予曰臺臣進前傳啓而只奏下端可也種仁太亨曰請減死定配罪人廷楫亟令王府設鞫得情予曰遽從之嫌小曠蕩之義重此等處豈可膠守常格依啓種仁等曰請物故罪人在簡亟施孥籍之典種仁曰請罪人寧鎭設鞫嚴問又曰請驥顯設鞫得情夬正王法翼魯及龜顯二歲等七罪人幷施當律予幷曰此啓亦然依啓太亨曰請恒善支屬亟令散配時謙兄弟幷投絕島以嚴隄防又曰請巨濟府絕島安置罪人朴宗集施以當律又曰請逆臣承烈夬正典刑予幷曰此啓亦然依啓
정조 14년 · 강
殿宮承候命申修宮中故事
정조 14년 · 목
敎曰擧國同慶萬姓胥歡而殿宮之心一有未畵慰釋之端予雖欲與擧國萬姓偕此歡慶而予心當如何殿宮不以私親摡于心以予靡不用極之道理此時豈可泛過廷臣聞此寧不體認而知感乎今日之敎一則出於仰慰二則出於供悅自此時節承候申修宮中故事不可容己大抵向來事卽一滄桑眞所謂莫之爲而爲到今皆屬先天況起居之禮無關於官職今兩本宅體悉此意
정조 14년 · 강
命前承旨洪樂信兄弟付軍職
정조 14년 · 목
敎曰欲一見之之慈心予豈不仰體乎慈敎雖不要見之予亦豈不思所以仰慰乎日前付軍職時前承旨洪樂信兄弟之一爲一否甚如何且有未及筮仕者一人此兩人付以軍銜以開起居之路夫孰曰不可予之今日之此敎自有斟量者久令該曹知悉
정조 14년 · 강
命洪時溥等十二人削科復榜
정조 14년 · 목
敎曰年前傳敎已有摡示以本事籍賣於他事固近於覬覦外此何拘何靳且今霈澤旁流物無不遂則常所如㘆在喉之事始可以一諭矣乙未科榜事削科復榜區別非不知萬萬苟且而年前傳敎亦言之最初區別䵝昧莫甚雖曰收議於大臣臺臣而爲之大臣臺臣旣非躬親預知於考券之時則所謂區別卽一摸索已復科之八人帖息久矣未復科之十二人無論生者死者齎切骨之恨抱不瞑之冤此猶屬於渠輩私情觀於己稔聞之數人亦足以反三隅如洪時溥李心淵試作之考券者無罪罪獨及於擧子餘安知無似此斑駁之事乎然則所謂區別反不如不區別復榜者有甚立疏而復榜削科者有甚執痕而削科未復榜十二人依八人例施行一以正事面一以正刑政大抵義理也者天下之公共物事今時之有口者後世之具眼者無一携貳之論參差之見然後方可謂公共此所以削科一款特命勿載於明義錄撰次時者未有擧措得宜而義理不伸今玆十二人之一體復榜意蓋深長廷臣豈必有撗議須知處分之本意在於公共
정조 14년 · 강
補洪義浩赤梁僉使
정조 14년 · 목
敎曰同副承旨洪義浩赤梁僉使除授當日辭朝時任僉使遞付京職
정조 14년 · 강
命金之澤邊將作窠擬入
정조 14년 · 목
新門別將金之澤以母年呈狀兵曹啓請改差允之敎以金之澤以別看役效勞於園役今以親年無故作散是豈重所重之意乎畿內邊將如有準瓜者作窠擬入無則權付總校待窠充實以爲需用久勤之地事分付
정조 14년 · 강
有政吏曹參議曺允大兵曹判書李▣進
정조 14년 · 목
以金憙爲禮曹判書洪明浩爲參判吳載純爲判義禁金憙爲都總管
정조 14년 · 목
敎曰大比當前檢田稍早上京守令中蔭倅待科後當下去而文武守令則皆令今日下送後草記未下直守令幷令當日辭朝
정조 14년 · 강
遞持平韓永達鄭來百正言鄭景祚柳誨以柳師模鄭履綏丁若鏞尹悌東代之
정조 14년 · 목
因守令未署經啓請敎以在外持正許遞前望單子入之待下批一體牌招署經兩司中一司署經則一司除署經使之辭朝
정조 14년 · 강
以柳戇尹行任爲承旨尋遞柳戇仍任
정조 14년 · 목
敎曰都承旨前望單子入之待下批牌招察任因柳戇牌不進傳旨敎以許遞又因仍任牌不進傳旨敎以許遞前望單子入之又敎曰都承旨前望單子入之待下批牌招察任
정조 14년 · 강
命同義禁具㢞仍任
정조 14년 · 강
命咸陽郡田結代土待望呈成給文券
정조 14년 · 목
備邊司啓言卽見慶尙監司李祖源狀啓則各邑保米布等諸條已爲嚴飭矯革而至於火稅則咸陽郡守鄭東閔牒呈內以爲本郡火田多在嚴川馬川柏田甁谷等四面而嚴馬兩面火稅指徵無處元田耕食之民均排當納矣乙巳金判書家差人持戶曹關文下來賜牌結卜以挾加執卜者嚴川爲二結十六負七束馬川爲五結九十三負三束自官助給爲二結而每結收稅定以十兩收納始自戊申因戶曹關折受結卜劃付元田依例出稅而柏田甁谷兩面陳廢火稅亦如嚴馬而丙午八月又以元田挾加樣柏田四結甁谷三結三十一負執卜後稅錢各自洞中備給戊申出稅之後柏田則就元田畓一斗落錢三分式收納甁谷則如前洞徵嚴馬川自官助給二結丙午以後替徵於該面書員云矣蓋折受執卜初非量外之地又無打量之事而該郡架虛修案一地三稅之說果非爽實到今覈實之後合有釐正之道而元稅賜牌俱係體重恭俟處分爲辭矣觀此邑報及道臣結語則元田之加徵地不加闢稅則疊應折受之地便屬六里靑山矣邑報有此査正則不可仍置咸陽郡嚴川等面折受與出稅一倂停罷之意請分付允之敎以代土待望呈卽爲成給文券
정조 14년 · 강
命慶尙左兵使李源點閱替行委折更爲草記
정조 14년 · 목
備邊司啓言慶尙左兵使李源上番軍點閱替行詳考草記事命下矣上番軍點閱或値災年則以來往之煩弊營將之替點與否前期陳聞待回下擧行而今此兵使之病勢雖未知如何都會點閱事關師律則不爲狀請擅令替點萬萬可駭該兵使請罷職拿處敎以揆以紀綱不可仍置而猶未知事例與委折卽爲査聞該道臣處待其報來後更爲指一草記
정조 14년 · 강
刑曹判書趙鼎鎭戶曹參判李敏輔疏辭新資幷賜例批
정조 14년 · 강
副校理金翰東陳疏辭職請寢赦命賜批
정조 14년 · 목
疏略曰臣竊惟玉署之職所以資論思備顧問耳雖以耳目所逮言之在昔名賢巨儒莫不逡巡如臣不似何敢晏然冒膺乞削臣職臣方乞免何敢及他而竊念遇喜而赦所以同慶況今沛澤旁流臣亦欽頌之不已至若罪關宗社名登逆案不分輕重一切疏放不勝憂慨之至亟寢成命批以附陳事不必如是爾其勿辭察職
정조 14년 · 강
命泰川縣監口傳差出
정조 14년 · 목
吏曹啓言泰川縣監沈晉賢漆谷府使徐有秉屢度催促終不下去故其委折問于該守令則泰川縣監沈晉賢以爲臣於六月二十三日得接監營關文則以臣差定陪箋差員故達宵驅馳到安州境則兵營關文又爲來付謂之製述官差定賀箋使之製送果以差員之行箋文未暇製送歷路請謁則兵使發怒不許相接隨行邑隸又令拘囚蓋此守令請謁上官拒塞前所未有之例臣如一分見重則其所侮辱豈至此極乎淟涊還任實無其路云漆谷府使徐有秉以爲受由上京間遭事故姑留未發云此兩守令飭敎之下無意還官誠極未安本曹請推外無他罰何以爲之敎以泰川縣監沈晉賢事觀此草記兵使擧措極爲顚倒因公幹馳進自有所重雖戛過不當如是相較以此以彼兵使妄率甚矣不可靳令還任承旨見窠點下弊邑數遞宜念其代口傳差出待下批明日辭朝漆谷府使徐有秉聞其事勢似然不必論罪矣
정조 14년 · 강
以李東稷爲泰川縣監口傳也
정조 14년 · 강
遞承旨洪義榮柳文養以金光默李益運李晩秀沈晉賢爲承旨尋遞光默益運晩秀以具㢞尹行任鄭大容白師謹爲承旨尋遞師謹
정조 14년 · 목
敎曰左副承旨許遞前望單子入之因文養牌招啓請敎以許遞前望單子入之又敎曰嫌路太廣宜屬禁止右副一人在院有新除非違牌則皆引出酬應苦矣大臣不早區別界限俾有回旋甚慨然都承旨右承旨右副承旨許遞前望單子入之待下批牌招察任又敎曰新除授承旨牌招察任
정조 14년 · 강
同副承旨沈晉賢疏陳應避之嫌乞遞賜批許之
정조 14년 · 목
晉賢與都承旨具㢞有從娚妹應避之嫌也批以本職許遞
정조 14년 · 강
以洪益烈爲金化縣監
정조 14년 · 목
敎曰金化縣監令該曹口傳差出
정조 14년 · 강
命判府事兪彥鎬祿俸更爲輸送
정조 14년 · 목
戶曹以祿俸不爲領受啓敎以令倉官更爲輸送
정조 14년 · 강
差下有司堂上李秉模
정조 14년 · 강
命柳載熙同知官敎更爲修正
정조 14년 · 목
京畿監司金思穆以前郡守柳載熙通政及僉知官敎疊下還爲上送馳啓敎以當該堂上推考以加設同知官敎更爲修正下送
정조 14년 · 강
命金化縣監洪大榮果川縣監作窠移拜
정조 14년 · 목
敎曰大臣篤老勢難離捨如是之際癏曠可悶大臣子弟似此情地之區別故例卽然人亦宜試難治金化縣監洪大榮果川縣監作窠移拜單付除朝辭下送時縣監旣有昨年承傳待他窠卽擬事分付
정조 14년 · 강
命聖堂倉合設群山令廟堂草記回啓
정조 14년 · 목
內閣提學鄭民始啓言聖堂倉痼弊不可因循矯捄之道不過分割聖堂而咸悅縣監專當捧稅或合設群山而使該鎭僉使捧稅領運二者而已取見該道臣狀本又聞群山僉使之言則聖堂倉處在浦口水盡之頭沙泥漸積且距群山爲百里而間多淺灘必待潮盛而行船故裝載後動費數旬而始發船此一弊也船泊處醎氣不貯故船隻之腐傷最甚修改頻數漕卒難支此二弊也該縣監騎船又有參差之論未卽了決三弊也道臣僉使之議皆以合設爲便則斷而從之爲好亦有方便之道請下詢大臣決處從之敎以令廟堂草記回啓
정조 14년 · 강
召見咸鏡監司李文源于重熙堂
정조 14년 · 목
辭陛也○予曰卿今出外予亦悵然矣文源曰下情益不勝耿結矣予曰北伯閑局比諸箕伯殆有勝焉在卿久居劇務之餘稍得閑養尤可幸也予曰諸邑年事亦已稍登云所聞果何如文源曰端川以南牟麥大登吉州以北雖不如彼亦無關慮之端云矣
정조 14년 · 강
命陳賀時諸道方物依封擧行
정조 14년 · 목
禮曹啓言今此元子定號陳賀時諸道所封方物開座看品則全羅監司尹蓍東所封方物中大殿梳省闕封弓帒筒箇加封王大妃殿惠慶宮剪子闕封引導冬柏油加封全羅兵使李章漢大殿弓帒筒箇加封慶尙右水使申應周大殿弓帒筒箇加封矣加封物種還爲下送亦涉有弊何以爲之而全羅監營闕封追後封進之意分付而莫重貢獻有此闕封該監司尹蓍東請推考敎以加封與闕封不必下送亦不必追封依此知悉擧行道伯推考事必因道例爲然置之
정조 14년 · 강
黃海監司李時秀以父病上疏乞遞賜批
정조 14년 · 목
批以情理非難强莅任才數月差待秋涼卿父亦當下往卿其抑情察任
정조 14년 · 목
因牌不進傳旨敎以違牌太涉支離揆以事體不可一味任置朔州府使除授當日辭朝時任府使遞付京職
정조 14년 · 강
召見朔州府使白師謹尙州營將林載洙大多僉使林泰遠于重熙堂
정조 14년 · 목
師謹進前予曰本州素以難治之邑王化逖遠而武倅連往邑弊民瘼不一其端今此特補意豈徒然須體朝家分憂之意克念對揚之道泰遠進前予曰達川書院聞已訖役云殊可喜也今行路由達川耶泰遠曰然矣
정조 14년 · 강
命入啓文書待用刑之語令廟堂申飭
정조 14년 · 목
敎曰近於入啓文書有待用刑之語雖出過於謹愼之意係是無例之事以此意令廟堂申飭京外
정조 14년 · 강
以洪義榮李敬五爲承旨
정조 14년 · 목
敎曰承旨前望單子入之待下批牌招察任
정조 14년 · 강
有政吏曹參議曺允大進
정조 14년 · 목
以申禹相爲執義李周顯爲司諫洪克浩爲持平李殷模爲副校理尹光普爲修撰金熙朝爲副修撰閔台爀爲右尹
정조 14년 · 강
命琉球國人供饋等節申飭
정조 14년 · 목
全羅監司尹蓍東以興陽三島前洋琉球國人漂到防護供饋等節發關申飭馳啓敎以旣知其彼國人亦知其所住地方則由陸由海間此一款不待譯官接語可以問出卽令廟堂嚴飭道帥臣處各別供饋仍從渠願旱路水路間不待廟堂回下公文卽爲發送後形止狀聞事分付
정조 14년 · 강
右議政金鍾秀以母病陳箚乞遞賜批
정조 14년 · 목
批以中書重任也在前如卿情理未聞以此丐解箚末云云有屢言於卿者卿須安心竢少間視事仍命此批答遣史官傳諭
정조 14년 · 강
水原府使趙心泰以本府常賑新捧牟分給邑內民戶馳啓
정조 14년 · 목
狀啓以爲臣敬依綸音內辭意本府邑內民戶逐戶摘奸自舊邑遷徙民人四百六十九戶每戶牟二石元居民人六十三戶遷徙狹戶民人四十六戶他處移來民人一百四十一戶每戶牟一石磨鍊合七百十九戶當分牟爲一千一百八十八石本府牟還旣甚有裕隣邑受來亦係民弊參互民情往復巡營以本府會付常賑新捧牟一一分給後會減之意修成册報于觀察使緣由馳啓
정조 14년 · 강
壯勇營軍器董役人施賞有差
정조 14년 · 목
統制使申應周以壯勇營軍器監董都廳以下區別馳啓敎曰監董都廳虞候折衝黃翼振陞品職待窠卽擬鳥銃都看役軍官折衝李源將校折衝李師春環刀都看役軍官前郎廳李命弦將校折衝朴聖範竝加資鳥銃看役將校前判官林尙蕃環刀看役將校前部將吳錫常鳥銃冶所看役將校嘉善徐東彬環刀冶所看役將校前部將廉樂範吹鐵看役將校閑良金白熙竝賞加吏屬工匠等卿其施賞事回諭
정조 14년 · 강
右尹閔台焃上疏賜例批
정조 14년 · 목
疏略曰臣猥沐洪造驟叨宰列至於旬宣之重寄動輒僨誤畢竟譴罷之命又緣私門之事繼因繡衣之疏自速置對之命薄勘旋敍旣畀專對之重任又侈京兆之恩除而顧影自慚抗顏無地至於前錦伯權▣爰辭中法外濫刑之斥旣係差爽在所卞明而比之目下私義猶屬餘事有不暇拖引者伏乞亟命鐫削臣職
정조 14년 · 목
全羅監司尹蓍東以道內應資人後錄馳啓敎以口傳下批○柳日星等二人加設同知朴時夏等六十人單付同知全世章等二百七十人單付僉知
정조 14년 · 강
命都總經歷洪栒拿處
정조 14년 · 목
兵曹啓言都總經歷洪栒前任內乘時身有拘忌之疾旣已相換則其日肆然出肅事甚驚駭請爲先汰去令該府拿問處之允之
정조 14년 · 강
命武臣堂上朔試射待晴擧行
정조 14년 · 목
兵曹啓言今七月十七日武臣堂上朔試射日次而內中日旣不設行朔試射亦爲停止敎以內中日以日熱姑爲停止朔試射豈可因此頉稟乎依例擧行兩勢如此今月內待快晴擧行
정조 14년 · 강
飭湖南道帥臣治送琉球漂人
정조 14년 · 목
全羅左水使李健秀狀啓以爲興陽縣監申光輅牒呈內本縣前洋漂到異國船因三島領將尊位等所報以其爲琉球人的實形止已爲馳啓而七月初六日平明與鉢浦萬戶眠同摘奸則船隻別無破傷人亦無疾病其居住年歲及漂風根因之文字所叩彼所書答者一一後錄其中伊名川者身手與衣服比之諸人稍有別焉必是七人中頭目亦似略知文字而書問之際十不解二三字琉球國仲山王之人八字之外更無所答故萬端詰難至二日始略有所答而筆跡糢糊且多省畵暗草難以通曉所載物件多是貨賣之資且如數板等物皆是賈客之用其爲行商之人的實無疑物件中有印刊册子一卷白紙書札小斜封十六件雜物置簿白紙小册二卷而印刊册子則上下端皆弊字樣及辭意無以曉解其中略通處或有物名之載錄者似是屬托以物件之貿來而有難的知雜物置簿册子則字畵亦皆漫漶莫可曉得故只以書札二張模出印封上使問情時急譯官急急下送使之趁卽擧行蛇渡僉使鹿島萬戶呂島萬戶今月初六日來到故仍留本島禁雜人守護供饋等節各別擧行云該縣監該鎭將不待問情官入去以摘奸時草草酬酢作爲問情記徑先報來者事極妄率且其中册子三卷稱以旬日之內謄出無路不爲上送書札小斜封十六件內只以二件模來邊情何等緊重文字一款亦是肯綮則其所擧行萬萬疏漏固當論勘而旣與問情官問情有異不無參恕之道故以三卷册子及十四件斜封斯速模寫以送之意嚴飭題送守護供饋等節地方官等處另加申飭○問情記問儞們是何國何地方人答琉球國仲山王之人問七人姓名爲誰年歲幾何答沖永良部鴻喜義富村之伊名川二十七歲同村之前平二十八歲同村之喜志富四十五歲▣布村之神屋六十七歲國頭村之高甫四十三歲出花村之仲正四十四歲同村之先甫三十一歲問仲山村耶邑耶答仲山官也問何年何月何日因何事出船往何處何爲而漂風幾日來到此地答今年六月十七日載白米粟小豆大豆木綿蕉大麥小麥百石松板買來次往本國山原地同日未時逢辰風船中人幾乎沒死大麥小麥盡爲卸投海中七人皆自斷頭髮祝天投水泛海十四日到此問此船同騎之人只是七人而無他渰死者耶答本是七人而無一渰死問儞們各有父母妻子耶答伊名川有父母妻無子前平有父母妻無子喜志富無父母有妻子神屋無父母有妻子高甫無父有母妻子仲正無父有母妻子先甫無母有父妻子問發船時有同行船隻耶無答問發船時有儞國公文耶無答問漂風日久則其間經歷何處而有止泊處否無答問自儞國至此地大卒爲水路幾許里耶無答問七人中解文字者幾人耶答只是伊名川也問儞們在儞國時所業何事七人中有登科或做官者耶無答問船中所載米粟豆麥等穀物皆是儞國所種耶答是也問往山原地買得松板將用於何處耶無答問儞們皆是行商之人耶無答問欲以馬上歸耶欲以船上歸耶答欲以船上歸敎曰言語旣難相通則地方官之以文字酬酢不是異事狀啓中及以此爲罪與當初狀啓中以報辭糢糊爲罪太相及大抵漂人一到以吹覓地方官之罪卽兵水使狀啓之前例伎倆此後無敢如是務從稱當之意令廟堂嚴飭地方官摘奸記道狀則後錄水使則全不擧論該水使爲先從重推考觀於問情記其答欲以船上歸云優給糧資造着衣服從願卽爲發送無或遲滯依前下有旨擧行事亦令廟堂三懸鈴行會俾無遠人當暑滯留之弊○全羅監司尹蓍東狀啓以爲興陽縣漂到船人以該縣監所報觀之其頭髺衣制大抵與倭人相似所齎錢貨又是倭人所用寬永通貨則或是琉球人之服屬於倭國者而問情記及摘奸記一依地方官所報後錄開坐所謂書札二張之模畵報來者間多漫漶有難登聞竝與什物數爻供饋糧饌修成册上送于備邊司語音旣不通曉文字又甚短拙其所問而知之者不過姓名年歲居住等數件事外此漂流根因同行有無無一酬答揆以邊情極爲疏略左水營譯學罔夜入送之意發關嚴飭已至多日尙未馳進更爲別關催促渠等旣欲以船上還歸則事當依願治送而陳聞未回下之前不可遽爾還送所着衣服依例造成越海糧柴預爲措備以待朝家處分之意關飭于左水使處彼人什物中印刊册子及雜物置簿册子分付地方官略略傳寫罔夜追報留住間防護供饋禁雜人等節亦爲嚴飭○摘奸記衣服則七人皆着麻絲布單襦綿布單袴而上着靑白交織麻絲布單周遮衣其長至脛以靑白交織麻絲布纏帶繚而結之或脫襦袴而只着周遮衣或去麻絲布周遮衣而換着靑白交織綿布周遮衣至於腰帶亦以純靑純黑色時時換帶亦或於交織帶之上又重以或靑或黑之帶皆不可以一定其所着之服色周遮衣之制袖闊而短領圓而狹與我國所製別無顯殊所謂麻絲布則如苧布麻布葛布之屬而皆非也但渠輩稱之曰卞叱絲故以其採取與織出時事設其形容而屢屢叩問則乃是名不記木皮也其中極細者布品之姸美勝於我國細苧細麻布而近似黃苧布之類也然布樣似是生織而性理未得柔韌必不能如苧麻布之耐久也所謂綿布則與我國綿布無異而織造之精工殆過之容貌與耳目口鼻則與我國人少無異同而皆如熟面之人若加以我國衣冠而雜之於衆人之中則似難辨別頭髮則盡削其中只存外面若干以爲蓋首而結爲髮子恰似我國人上頭貌樣而髮上竝塗蠟脂使之光潤髻底插以銀簪或朱錫簪然其髮甚短如截去之樣故疑其削髮之纔長設爲形容而問之則彼亦以形容而答之者蓋其漂流時風濤洶湧幾乎覆舟故斷髮祝天而投之於海云也鬚髯則皆有之而俱是曾削而還長者也頭着則無網巾及笠子等屬只有草織小笠頗似北關人繩笠者一件時或蹔着旋卽脫去其非人人之常着可知足着則不櫗不鞋有草鞋一雙而只織其底左右無繫後亦無柱但於其前有一彄子僅可穿兩指似難爲涉遠之具而委置船中未見其着樣亦非常着可知禮數則見官長起立合手無數叩頭官長有問則亦拜燕居亦必跪坐飮食則炊飯而置於鼎中以甫兒盛而食之食盡又盛而食之多或三次少不下二次後飮冷水而止饌物不過胡朴羹菜及甘醬之屬而官家以鷄魚油醋等物給之則雖受而食之其所烹飪全不成樣其薄於飮食可知船長六把廣一把六尺五寸高六尺木板五立松木左右杉板各五立松木前帆竹長四把三尺圍圓二尺五寸檜木後帆竹長六把二尺圍圓四尺檜木船制無木槊皆是鐵釘問情記見水使狀本敎曰依該水使狀啓回諭擧行事回諭觀此狀啓地方官摘奸記之詳細倍甚於問情記況船隻圖樣亦係不可已則該水使之狀本一竝漏却萬萬駭然水使已處分卿其査實該閫此後俾勿如是之意嚴飭事回諭
정조 14년 · 강
命前經歷洪栒拿處分揀
정조 14년 · 목
忠淸監司鄭存中以道內應資人馳啓○宋載德等三人加設僉知林順栽等三十八人單付同知孔繼宗等一百六十人單付僉知○平安監司沈頤之狀啓以爲平壤盧泰範黃擇美通政元資及僉知敎旨幷爲上送請令該曹更爲釐正下送敎以敎旨今日成送○盧泰範等二人加設同知○雲觀啓言本監官員邊㶷推恩加資請依例仍任本監允之敎以近來吏兵曹文書老職加資皆稱推恩本監草記亦然大抵推恩之稱用處各異此意曾有筵敎使之分付該曹而本監草記又如此此則捧納承旨不能照檢之致此後申飭
정조 14년 · 강
行召對于誠正閣承旨李敬五閣臣鄭大容玉堂李殷模金翰東
정조 14년 · 강
遞吏曹判書洪良浩
정조 14년 · 목
敎曰有國所重莫先於四維冢宰之任尤異庶官向來人言雖知其過情今番除拜卽伊後初叨屢召不膺處義似或然矣不可以前望之乏人一味强督以壞禮使之義吏曹判書洪良浩今姑許遞又敎曰吏曹判書許遞之代姑勿擬入又敎曰政命已至多日尙不擧行事體所在極爲未安長亞堂姑未出代參議只推更卽牌招開政
정조 14년 · 목
以李貞運爲校理尹羽烈爲修撰金文淳爲同經筵鄭東浚爲同春秋李性重爲谷城縣監朴獻源爲假監役
정조 14년 · 강
飭未下直守令辭朝
정조 14년 · 강
命赤梁僉使洪義浩外補分揀
정조 14년 · 목
情理則宜有闊狹故也
정조 14년 · 강
飭關西三罪人放釋
정조 14년 · 목
敎曰日前上疏還下送之時有措語下敎則擧行與否尙無一言藩臣事體豈敢若是其委折令政院嚴飭成送有旨下諭于箕伯
정조 14년 · 강
命諸道沿邑被災民戶依畿甸例優施恤典
정조 14년 · 목
敎曰觀於畿伯狀聞可以反三況今同豊之望同慶之時獨令濱海之民不被均蒙之效況所已施於畿甸者他道無論則亦豈曰一視之惠乎沿海邑海水泛溢處民戶當年身役除減如有所受還上一體蠲免均廳稅額特竝區別蕩滌事依畿甸例擧行仍令各其邑倅仔細審視極意庇恤事自廟堂關問諸道申加嚴飭俾有實效之及於民○平安監司沈頤之狀啓以爲沿海之邑潮水泛溢嘉山郡全家漂失九戶頹壓二百六十一戶博川郡全家漂失六戶頹壓六十三戶安州牧民命渰死五名全家頹壓六十五戶龍川府全家漂失五十八戶頹壓五十六戶三和府全家頹壓十四戶義州府全家漂失一百八十八戶頹壓五百二戶民命渰死七十八名二十八名則入籍立戶之民故恤典題給其餘五十名本非入籍恒居之民雖欲俵給旣無家居族屬故不得一體擧論宣川府江川漲溢民家十八戶俱爲漂沒七邑之民家漂壓至於一千二百四十戶民命渰死亦爲八十三名之多誠萬萬矜惻發遣褊裨隨處慰問恤典依例題給敎曰以海水泛溢浦戶沈墊特推觸類之意朝下別諭才令廟堂關問諸道未逾半晷見此狀辭其中灣府海民事切可矜惻被水戶數殆近七百致死人命亦過七十饑饉癘疫之餘又罹沈墊之患言念灣民豈遑寧處蠲役等節道伯雖已措處外此賙恤之擧當有拔例還上均稅之蕩減朝筵下敎必當行會更無可論結構還接雖在邑倅之着意拮據唉彼蕩析之貲產何以鳩得如是之際安生樂業豈暇及哉本府海戶身役及公稅限明年蕩減以其擧行實數狀聞事下諭于箕伯灣尹死者多是無籍漏戶云而人命則一也愍惻愈甚亦令灣尹被墊地方別築一壇操文酹酒以慰生者之情死者之冤其次嘉山蠲役用灣府例又其次數邑依朝下傳敎擧行事一體回諭
정조 14년 · 강
褒諭黃海監司李時秀